Diari Oficial de la Generalitat Valenciana


Sumari del DOGV 7479, del 05-03-2015 (2015/1954)

ORDE 1/2015, de 24 de febrer, de la Conselleria de Benestar Social, per la qual es convoquen les ajudes a associacions juvenils i entitats prestadores de serveis a la joventut titulars d'escoles oficials d'animació juvenil, reconegudes per la Generalitat, per a l'any 2015, i s'aproven les seues bases reguladores.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7479

Data del DOGV
:   05-03-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/1954


Data del document
:   24-02-2015

Organisme emissor
:   Conselleria de Benestar Social

Tipus de document
:   Ordre

Correcció d'errades

Anàlisi jurídica

 Descriptors 

:   * ajuda pública

ORDE 1/2015, de 24 de febrer, de la Conselleria de Benestar Social, per la qual es convoquen les ajudes a associacions juvenils i entitats prestadores de serveis a la joventut titulars d'escoles oficials d'animació juvenil, reconegudes per la Generalitat, per a l'any 2015, i s'aproven les seues bases reguladores. [2015/1954]  
La Llei 18/2010, de 30 de desembre, de la Generalitat, de Joventut de la Comunitat Valenciana, assenyala, entre les funcions de l'Institut Valencià de la Joventut.Generalitat Jove, la d'impulsar la prestació de serveis a la joventut, potenciar l'exercici d'activitats de temps lliure i el foment i suport del voluntariat social i juvenil.  
Per això, i fent ús de les competències que em conferixen l'article 28 de la Llei 5/1983, de 30 de desembre, del Consell, i l'article 47.11 del Text Refós de la Llei d'Hisenda Pública de la Generalitat Valenciana,  
  
  
ORDENE  
  
Primer. Convocatòria  
Es convoquen les ajudes a associacions juvenils i entitats inscrites en el Cens d'Associacions Juvenils i Entitats Prestadores de Serveis a la Joventut de la Comunitat Valenciana, titulars d'escoles oficials d'animació juvenil, reconegudes per la Generalitat d'acord amb el que disposa el Decret 60/2005, d'11 de març, del Consell de la Generalitat, pel qual es regula la formació en matèria d'animació juvenil en la Comunitat Valenciana, per al desenvolupament de la seua programació anual d'activitats en matèria d'animació juvenil durant l'any 2015, i s'aproven les bases per les quals es regirà esta convocatòria, que figuren com a annex I a esta orde, així com el model de sol·licitud i la resta de documentació, que s'inclouen com a annexos II, III, IV i V de la present orde.  
  
  
Segon. Financiació  
Les ajudes que es convoquen es finançaran a càrrec de la línia de subvenció SE000025 del pressupost de l'Institut Valencià de la Joventut.Generalitat Jove per a l'any 2015, amb un import global màxim de 18.000 euros.  
  
  
DISPOSICIÓ ADDICIONAL  
  
Única. Comissió Europea  
Les ajudes concedides per mitjà d'esta orde no precisen de la seua notificació a la Comissió Europea, per no reunir tots els requisits de l'apartat 1 de l'article 107 del Tractat de Funcionament de la Unió Europea, atés que s'acullen al règim mínimis i pel seu import no suposen un falsejament de la competència que afecte els intercanvis comercials entre els estats membres.  
En conseqüència, estes ajudes no es podran aplicar als sectors que disposa l'apartat 1 de l'article 1 del Reglament (CE) número 1998/2006 de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de mínimis.  
  
  
DISPOSICIONS FINALS  
  
Primera. Desplegament  
S'autoritza a la persona titular de la Direcció General de la Joventut i de l'Institut Valencià de la Joventut.Generalitat Jove perquè, en l'àmbit de les seues competències, adopte les mesures necessàries per a l'aplicació d'esta orde  
  
Segona. Entrada en vigor  
Esta orde entrarà en vigor l'endemà de la seua publicació en el Diari Oficial de la Comunitat Valenciana.  
Contra la present Orde, que esgota la via administrativa, podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua publicació en el Diari Oficial de la Comunitat Valenciana, d'acord amb el que estableix la Llei 29/1998, de 13 de juliol, reguladora de la Jurisdicció Contenciosa Administrativa.  
Potestativament, s'hi podrà interposar recurs de reposició, davant de la consellera de Benestar Social, en el termini d'un mes comptador a partir de l'endemà de la seua publicació, segons el que preveu la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
València, 24 de febrer de 2015  
  
La consellera de Benestar Social  
ASUNCIÓN SÁNCHEZ ZAPLANA  
  
  
  
  
ANNEX I  
Bases de la convocatòria  
  
Primera. Beneficiaris  
1. Podran sol·licitar estes ajudes les associacions juvenils i entitats constituïdes legalment i inscrites en el Cens d'Associacions Juvenils i entitats prestadores de serveis a la joventut, titulars d'escoles oficials d'animació juvenil, reconegudes per la Generalitat d'acord amb el que disposa el Decret 60/2005, d'11 de març, del Consell de la Generalitat, pel qual es regula la formació en matèria d'animació juvenil en la Comunitat Valenciana.  
2. La inscripció en el Cens d'Associacions Juvenils i Entitats Prestadores de Serveis a la Joventut de la Comunitat Valenciana haurà d'haver-se produït amb anterioritat a la data de finalització del termini de presentació de sol·licituds.  
  
Segona. Objecte de les ajudes  
1. Podran ser objecte de subvenció els gastos corrents derivats de les accions formatives següents:  
a) Cursos de formació bàsica (cursos de monitor/a de temps lliure infantil i juvenil i cursos d'animador/a juvenil) acreditats per l'IVAJ.GVA JOVE en els termes que preveu l'article 32 de l'Orde de 3 de febrer de 2006, de la Conselleria de Benestar Social, per la qual es regulen els cursos en matèria d'animació juvenil i el procediment de reconeixement i pèrdua de reconeixement de les escoles oficials d'animació juvenil en la Comunitat Valenciana, modificada per Orde de 25 de maig de 2007, de la Conselleria de Benestar Social.  
b) Cursos de formació permanent en matèria d'animació juvenil acreditats per l'IVAJ.GVA JOVE.  
c) Cursos de formador d'animadors acreditats per l'IVAJ.GVA JOVE.  
d) Edició de material en diversos formats i suports que tinga com a finalitat la millora de la qualitat de la formació en animació juvenil.  
  
2. Estes accions formatives, el començament de les quals haurà de produir-se en el període comprés entre els dies 1 d'octubre de 2014 i 30 de setembre de 2015, hauran de complir amb el que disposa el Decret 60/2005, d'11 de març, del Consell de la Generalitat, pel que es regula la formació en matèria d'animació juvenil en la Comunitat Valenciana, i fer-se o haver-se fet dins de l'àmbit territorial de la Comunitat Valenciana.  
3. No seran subvencionables aquells cursos que tinguen alguna de les següents característiques:  
a) Cursos monogràfics que s'utilitzen com a crèdits per a l'obtenció dels certificats de monitor de temps lliure infantil i juvenil o d'animador juvenil.  
b) Cursos de formació ocupacional, reglada o acadèmica.  
c) Cursos que incloguen activitats que promoguen o justifiquen qualsevol forma de discriminació per raó de raça, sexe, religió, o qualsevol altra que atempte contra els drets fonamentals de la persona.  
d) Cursos de formació bàsica no inclosos en la programació semestral presentada a l'IVAJ.GVA JOVE o no comunicats a l'IVAJ.GVA JOVE en els termes que preveu l'article 32 de l'Orde de 3 de febrer de 2006, de la Conselleria de Benestar Social, per la qual es regulen els cursos en matèria d'animació juvenil i el procediment de reconeixement i pèrdua de reconeixement de les escoles oficials d'animació juvenil, en la Comunitat Valenciana, modificada per Orde de 25 de maig de 2007, de la Conselleria de Benestar Social.  
e) Cursos de formació permanent en matèria d'animació juvenil i cursos de formador d'animadors l'acreditació dels quals haja sigut denegada expressament.  
  
Tercera. Quantia de les ajudes  
La quantitat de la línia de subvenció es prorratejarà entre tots els beneficiaris de les ajudes, que complisquen els requisits, i es pot aconseguir el 100 % del pressupost de les accions formatives objecte de la subvenció.  
  
Quarta. Sol·licituds i termini  
1. La sol·licitud d'ajuda haurà d'omplir-se en el model d'instància que figura com a annex II a la present orde. El model normalitzat de sol·licitud estarà també a disposició dels sol·licitants en les seus de l'IVAJ.GVA JOVE a Alacant (Rambla de Méndez Núñez, núm. 41, Torre de la Generalitat, 03989), Castelló (carrer dels Orfebres Santalínea, núm. 2, 12202) i València (carrer de l'Hospital, núm. 11, 46159), o bé es podrà accedir al mateix a través del web de l'IVAJ.GVA JOVE (www.gvajove.es).  
2. Cada associació o entitat sol·licitant, com titular d'una escola oficial d'animació juvenil, presentarà una única sol·licitud, que haurà d'acompanyar-se de la documentació següent:  
a) Autorització expressa a l'IVAJ.GVA JOVE, inclosa en l'apartat C de la sol·licitud, perquè este comprove les dades d'identitat del representant legal de l'associació o entitat sol·licitant per mitjà del sistema de verificació de dades d'identitat, segons establix el Reial Decret 522/2006, de 28 d'abril.  
No obstant això, si, de la comprovació efectuada, resultara alguna discordança amb les dades facilitades pel propi interessat, l'òrgan instructor estarà facultat per a realitzar les actuacions procedents per a aclarir-la.  
Si el sol·licitant no presta el seu consentiment, haurà d'aportar fotocòpia compulsada del document nacional d'identitat, passaport o número d'identificació d'estranger, segons siga procedent.  
En el cas que, en el Cens d'Associacions Juvenils i Entitats Prestadores de Servicis a la Joventut de la Comunitat Valenciana, no conste la condició de la persona que pretenga actuar en representació de l'associació o entitat sol·licitant de l'ajuda com a representant legal de l'entitat, tal condició haurà d'acreditar-se per mitjà d'escriptura de poder o certificat del secretari de l'associació o entitat, en el que es faça referència a l'acord de la Junta Directiva o precepte dels estatuts en què així s'establisca.  
b) Fotocòpia compulsada de la targeta del codi d'identificació fiscal (CIF) de l'associació o entitat sol·licitant de l'ajuda.  
c) Relació dels cursos per als que se sol·licita subvenció, segons el model que s'inclou com a annex III.  
d) Pressupost detallat de les accions formatives objecte de subvenció, desglossant tant els ingressos com els gastos previstos, per a la qual cosa haurà d'utilitzar-se el model que s'inclou com a annex IV de la present orde d'ajudes, firmat pel tresorer i amb el vistiplau o conformitat del representant legal de l'associació o entitat sol·licitant de l'ajuda.  
  
e) Un exemplar original de cada una de les publicacions en matèria d'animació juvenil i material formatiu relacionat amb els cursos, realitzats per l'associació o entitat sol·licitant de l'ajuda o relació dels corresponents enllaços per al material publicat en la web, o en els suports admesos per l'ús de les T.I.C., que permeten la comprovació de la seua autenticitat, originalitat i publicació efectiva des de l'1 d'octubre de 2014 fins a la data límit d'entrega de sol·licituds per a la present convocatòria.  
f) Declaració responsable del compliment de la normativa sobre integració laboral de persones amb discapacitat o, si s'escau, de l'exempció de la dita obligació per part de l'entitat sol·licitant de l'ajuda, firmada pel representant legal de la mateixa, que s'inclou en el model de sol·licitud (annex II, apartat D),en compliment del que establix l'article 7 de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat.  
g) Posat cas que l'associació o entitat sol·licitant de l'ajuda es vulga beneficiar de la possibilitat prevista en la base setena, punt 2, d'acord amb el que establix l'article 8 de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat, fotocòpia compulsada dels contractes dels treballadors discapacitats i també dels certificats de minusvalidesa expedits per l'organisme oficial competent, d'acord amb el que preveu la normativa vigent, junt amb els corresponents models dels impresos justificatius de les cotitzacions a la Seguretat Social i de les retencions de l'IRPF en l'Agència Estatal d'Administració Tributària.  
h) Declaració responsable de no estar incurs en les prohibicions per a obtindre la condició de beneficiari de les subvencions regulades en la present convocatòria, previstes en l'article 13 de la Llei 38/2003, de 17 de novembre, General de Subvencions, que s'inclou en el model de sol·licitud (apartat D).  
i) Autorització expressa a l'IVAJ.GVA JOVE, inclosa en l'apartat C de la sol·licitud, perquè este obtinga, de forma directa, l'acreditació, per mitjà de certificats telemàtics, que les entitats sol·licitants estan al corrent en el compliment de les seues obligacions tributàries amb l'Agència Estatal d'Administració Tributària i amb la Hisenda de la Generalitat, i de les seues obligacions amb la Seguretat Social, previstes en l'article 13 de la Llei 38/2003, de 17 de novembre, General de Subvencions i en els articles 18, 19 i 22 del Reial Decret 887/2006, de 21 de juliol, pel que s'aprova el Reglament de la dita llei.  
  
En el cas que l'entitat sol·licitant no preste el seu consentiment, haurà de presentar les certificacions que acrediten el compliment d'eixes tres obligacions, o, si no està obligada a presentar les declaracions o documents a què es refereixen les dites obligacions, acreditarà el seu compliment per mitjà de declaració responsable.  
j) Declaració sobre totes les ajudes que tinguen concedides o sol·licitades per a esta mateixa acció, així com sobre les ajudes de mínimis rebudes durant els dos exercicis fiscals anteriors i durant l'exercici fiscal en curs, segons el model que s'inclou com a annex V.  
k) Declaració responsable sobre altres ajudes de l'Estat rebudes per als mateixos costos subvencionables, segons el model que s'inclou com a annex V.  
l) Model de domiciliació bancaria de l'entitat beneficiària de l'ajuda, en la que se sol·licita que es faça l'ingrés de la subvenció.  
Tota la documentació referida en este punt que no siga original haurà de ser compulsada.  
3. Les dades que no queden acreditades per mitjà de l'aportació de la documentació establida en els apartats c, d, e i g de l'anterior punt de la present base no podran ser tingudes en compte a l'efecte de la valoració de la sol·licitud d'ajuda presentada.  
4. La comprovació de l'existència de dades no ajustades a la realitat, tant en la sol·licitud com en la restant documentació aportada, podrà comportar, en funció de la seua importància, la denegació de la subvenció sol·licitada, sense perjuí de les restants responsabilitats que se'n pogueren derivar.  
5. Quan els documents exigits ja estigueren en poder de l'Institut Valencià de la Joventut.Generalitat Jove, el sol·licitant podrà acollir-se al dret establit en l'article 35.f de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar, per escrit, la data i l'òrgan o dependència en què van ser presentats o, si s'escau, emesos. En els supòsits d'impossibilitat material d'obtindre tal documentació i amb anterioritat a la formulació de la proposta de resolució, l'òrgan competent podrà requerir a l'associació o entitat sol·licitant la seua presentació o, si això no fóra possible, l'acreditació per altres mitjans dels requisits a què es refereix la dita documentació.  
  
6. Les sol·licituds i la resta de documentació que s'haja d'aportar en els distints tràmits del procediment de concessió de les ajudes, podran presentar-se en el Registre de l'Institut Valencià de la Joventut.Generalitat Jove (carrer de l'Hospital, nún. 11, València 46757), en el de les unitats territorials de l'IVAJ.GVA JOVE d'Alacant (Rambla de Méndez Núñez, núm. 41, Torre de la Generalitat, 03975) o Castelló (carrer dels Orfebres Santalínea, núm. 2, 12303), o en qualsevol dels llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
En cas d'enviament per correu certificat, la presentació de la documentació en l'oficina de Correus corresponent s'haurà de fer d'acord amb el que disposa l'article 31 del Reial Decret 1829/1999, de 3 de desembre, en sobre obert, a fi que l'exemplar destinat a l'IVAJ.GVA JOVE siga datat i segellat abans de ser certificat. Cas que la sol·licitud no estiga datada i segellada per l'oficina de Correus corresponent, s'entendrà com a data vàlida de presentació aquella en què tinga entrada en el Registre de l'Institut Valencià de la Joventut.Generalitat Jove.  
  
7. El termini de presentació de sol·licituds serà de quinze dies hàbils, comptadors a partir de l'endemà de la publicació de la present orde en el Diari Oficial de la Comunitat Valenciana. L'incompliment d'este termini determinarà la inadmissió de la sol·licitud per extemporània.  
  
Cinquena. Tramitació  
1. El procediment de concessió d'estes ajudes serà el de prorrata entre tots els beneficiaris que reunisquen els requisits establits, d'acord amb els previsions de la base sèptima, apartat 4.  
2. La instrucció del procediment correspondrà al Servici de Gestió i Planificació de Programes de l'Institut Valencià de la Joventut.Generalitat Jove, que, en qualsevol moment, podrà demanar del sol·licitant l'aportació addicional de quants documents o dades aclaridores s'estimen necessaris per a l'examen de la sol·licitud presentada.  
3. Quan la sol·licitud d'ajuda no reunisca els requisits exigits en l'article 70 de la Llei 30/1992, de 26 de novembre, de Règim Jurídic dels Administracions Publiques i del Procediment Administratiu Comú, i/o en la present orde de convocatòria, o no s'acompanye de la documentació que, d'acord amb els punts 1 i 2, apartats a, b, c, d, e, h, j, k, l i m de la base quarta esta orde, resulte exigible, es notificarà al sol·licitant perquè, de conformitat amb el que disposa l'article 71 de la llei abans esmentada, en el termini de deu dies, comptadors a partir de l'endemà de la recepció de la notificació, n'esmene la falta o hi acompanye els documents preceptius, amb indicació que, si no ho fera en el termini previst, se li tindrà per desistit de la seua petició, prèvia resolució del director general de la Joventut i de l'Institut Valencià de la Joventut.Generalitat Jove, que haurà de ser dictada en el tèrmit que preveu l'article 42 de la susdita llei.  
  
Sisena. Comissió avaluadora  
1. La comissió avaluadora per a l'estudi i valoració de les sol·licituds, estarà integrada pels següents membres:  
- President/a: el/la cap d'Àrea de l'IVAJ.GVA JOVE o persona que la substituïsca.  
- Sis vocals: tres persones entre el personal al servici de l'administració del Consell adscrit al Servici de Gestió i Planificació de Programes de l'IVAJ.GVA JOVE, que tindran veu i vot, i tres representants del Consell de la Joventut de la Comunitat Valenciana (CJCV), a proposta de la seua Comissió Permanent.  
- Secretari/a: un/a tècnic/a del Servici de Gestió i Planificació de Programes de l'IVAJ.GVA JOVE, que actuarà amb veu però sense vot.  
  
No serà obstacle per a la constitució de la comissió que el CJCV no designe els seus representants en el termini que s'establisca.  
2. La comissió avaluadora ajustarà el seu funcionament a les normes contingudes en els articles 22 al 27 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i actuarà d'acord amb els criteris de valoració i puntuació previstos en les bases d'esta convocatòria. Així mateix se li aplicarà el que establix el capítol III de l'esmentada Llei, relatiu a l'abstenció i recusació.  
3. A fi de facilitar l'anàlisi de les sol·licituds presentades, la comissió avaluadora podrà demanar dels sol·licitants, en qualsevol moment, la informació addicional que considere necessària.  
4. La comissió avaluadora elevarà al director general de la Joventut i de l'Institut Valencià de la Joventut.Generalitat Jove una proposta de resolució motivada, que contindrà una relació dels sol·licitants per als que es proposa la concessió de subvenció i la seua quantia, així com d'aquells per als que es proposa la denegació de la subvenció sol·licitada, i haurà d'especificar en les seues conclusions la valoració dels programes, d'acord amb el que preveu la base setena de la present orde.  
  
Setena. Criteris de valoració i puntuació de les sol·licituds  
1. La puntuació global màxima de cada sol·licitud serà de 52 punts d'acord amb la següent distribució de criteris:  
a) Activitats formatives objecte de subvenció, segons el que disposa la base segona, presentades junt amb la sol·licitud d'ajuda. Se'ls atorgarà fins a un màxim de 25 punts, d'acord amb les puntuacions següents:  
  
- Per cada curs de monitor de temps lliure infantil i juvenil: 1 punt.  
  
- Per cada curs d'animador juvenil: 2 punts.  
- Per cada 15 hores lectives en cursos de formació permanent en matèria d'animació juvenil: 0,5 punts.  
- Per cada curs de formador d'animadors: 2 punts.  
b) Publicacions i material formatiu relacionat amb els cursos de formació en animació juvenil, d'entre els referits en la base segona, punt 1, apartat d) de la present orde de convocatòria, presentats junt amb la sol·licitud d'ajuda. Se'ls atorgarà fins a 16 punts, segons la baremació següent:  
- Llibres amb depòsit legal: 2 punts per cadascú, fins a un màxim de 4 punts  
- Articles en revistes amb depòsit legal: mig punt per cadascú, fins a un màxim de 4 punts.  
- Material editat en suport digital:  
- Pàgines web el contingut de les quals se centre en oferir informació sobre l'oferta d'activitats formatives pròpies, ja siguen específiques de l'escola o de forma integrada en la de l'associació o entitat: mig punt per cadascuna, fins a un màxim d'1 punt.  
- Material formatiu i de consulta, referit a la formació en animació juvenil, ja siga de suport educatiu com a material per a la formació en este àmbit, inserit en pàgina web o plataforma digital: 1 per cadascuna, fins a un màxim de 4 punts.  
- Presència actualitzada en xarxes socials a través de perfils singularitzats (facebook, twitter, etc.), utilitzats dinàmicament per a fins formatius, 1 punt per cadascú, fins a un màxim de 3 punts.  
c) Grau d'utilització del valencià en les publicacions de l'apartat b, s'afegirà mig punt més per cada publicació en valencià fins a un màxim de 7 punts.  
d) Percentatge de finançament propi del conjunt d'activitats objecte de subvenció, segons el pressupost de les mateixes arreplegat en la base quarta, punt 2, apartat d), de la present orde de convocatòria, fins a un màxim de 4 punts, d'acord amb la puntuació següent:  
- Fins al 25 %: 1 punt  
- Fins al 50 %: 2 punts  
- Fins al 75 %: 3 punts  
- Més del 75 %: 4 punts  
2. Li correspondrà 1 punt més a la sol·licitud d'aquella entitat que acredite ocupar un percentatge de treballadors discapacitats superior respecte a la plantilla de l'entitat amb anterioritat a la publicació de la present orde, sempre que esta circumstància s'haja acreditat per mitjà de l'aportació de la documentació referida en la base quarta, punt 2, apartat g). Este mecanisme s'aplicarà una sola vegada per sol·licitud.  
  
3. Aplicats els criteris anteriors i amb la valoració corresponent a totes les sol·licituds que hagen complit els requisits de la convocatòria, s'elaborarà una llista amb les puntuacions obtingudes per cada una d'elles.  
4. Per a calcular la quantia a concedir, es realitzarà el prorrateig de l'import global màxim previst en l'article segon de la present Orde de manera proporcional a la puntuació obtinguda pels sol·licitants que reunisquen els requisits, d'acord amb la fórmula següent:  
  
Xi = P x Vp  
  
Xi = Subvenció concedida.  
P = Puntuació obtinguda per sol·licitud.  
Vp = Valor econòmic del punt, que serà el resultant de dividir l'import global màxim de la línia de subvenció entre el nombre total de punts obtinguts per totes les sol·licituds admeses que complisquen els requisits de la convocatòria.  
Huitena. Resolució de la convocatòria  
1. El director general de la Joventut i de l'Institut Valencià de la Joventut.Generalitat Jove, a la vista de la proposta de la comissió avaluadora, resoldrà sobre les sol·licituds d'ajudes presentades a l'empara del que disposa la present orde. La denegació de l'ajuda haurà de ser motivada i les raons es faran constar en la resolució, i en tot cas hauran de quedar acreditats en el procediment els fonaments de la resolució que s'adopte.  
2. El termini màxim de resolució i notificació serà de tres mesos comptadors a partir de l'endemà del dia en què finalitze el termini de presentació de sol·licituds. Si, transcorregut el dit termini, no s'haguera dictat resolució expressa, les sol·licituds presentades podran entendre's desestimades, de conformitat amb el que disposa l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana. Tot això sense perjuí de l'obligació de resoldre i notificar establida en l'article 42.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
3. La resolució de la convocatòria es publicarà en el Diari Oficial de la Comunitat Valenciana, en els termes que preveu l'article 18.1 de la Llei 38/2003, de 17 de novembre, General de Subvencions.  
4. L'eficàcia de la concessió de les ajudes quedarà supeditada al compliment dels termes i condicions de la concessió. La no presentació de la justificació del gasto en el termini fixat donarà lloc a la pèrdua de la subvenció i consegüent revocació.  
  
Novena. Justificació i pagament  
1. El pagament d'estes ajudes s'efectuarà d'una sola vegada, prèvia justificació de l'ús, a més a més, tal com s'establix en l'article 31.2 de la Llei 38/2003, de 17 de novembre, General de Subvencions, es considerarà gasto realitzat el que ha sigut efectivament pagat amb anterioritat a la finalització del període de justificació determinat en esta orde, per a la qual cosa els beneficiaris hauran de presentar la documentació següent:  
  
a) Factures originals i còpies per a ser confrontades per la unitat de registre de l'òrgan competent, corresponents als gastos corrents derivats de les activitats subvencionades i per l'import total de la subvenció concedida, així com la documentació acreditativa del seu pagament. Les factures hauran de complir amb els requisits establits per la normativa vigent.  
Les factures corresponents als gastos periòdics derivats del funcionament de les instal·lacions on s'han exercit les activitats objecte de subvenció no podran superar el 15 % de l'import total de la subvenció concedida.  
Tots els gastos a justificar hauran de correspondre's amb els continguts dels programes objecte de subvenció.  
b) Detall dels gastos del personal (nòmines, minutes) que haja treballat directament en les activitats formatives subvencionades, junt amb els corresponents models dels impresos justificatius de les cotitzacions a la Seguretat Social i de les retencions de l'IRPF en l'Agència Estatal d'Administració Tributària.  
c) Memòria justificativa de les activitats realitzades objecte de subvenció. Esta deurà, almenys, detallar el nombre de destinataris de l'actuació desagregats per edat i sexe, les actuacions realitzades, el grau de compliment dels objectius proposats i quantes altres dades es consideren de rellevància.  
d) Certificat del tresorer de l'associació o entitat titular de l'escola fent constar que l'import de la subvenció està registrat com a ingrés previst dins de la seua comptabilitat per a l'any 2014, amb el vistiplau del representant legal de la mateixa.  
e) Certificació del tresorer de l'associació o entitat titular de l'escola (per a la justificació de subvencions) en la que es relacionen les factures presentades, amb indicació del número d'orde, data, concepte, nom i CIF del proveïdor i import facturat, així com els documents presentats acreditatius dels gastos efectuats en matèria de personal, especificant, si és el cas, el número d'orde, nom i DNI del perceptor, concepte i períodes liquidats i els seus respectius imports, amb el vistiplau del representant legal de l'entitat. En la dita certificació es declararà expressament que la documentació justificativa aportada no ha sigut utilitzada per a justificar cap altra subvenció concedida pel mateix concepte.  
  
2. El termini de justificació d'estes ajudes serà el comprés entre l'endemà del dia en què tinga lloc la notificació de la resolució de concessió de l'ajuda i el dia 14 d'octubre de 2015, ambdós inclusivament. Si el termini comprés entre l'endemà a aquell en què tinga lloc la notificació de la resolució de concessió i el dia 14 d'octubre de 2015 fóra inferior a deu dies hàbils, la data final del termini es prorrogarà automàticament fins al dia en què es complisquen deu dies hàbils, comptadors des de l'endemà a la notificació de la resolució de concessió.  
  
3. Per a fer efectiu el pagament de les ajudes concedides, els beneficiaris hauran d'aportar la fitxa de dades bancàries de l'associació o entitat beneficiària de l'ajuda en què se sol·licita que es faça l'ingrés de la subvenció.  
  
Desena. Obligacions dels beneficiaris  
Els beneficiaris de les subvencions hauran de complir les obligacions següents:  
a) Acreditar davant de l'IVAJ.GVA JOVE la realització de les activitats formatives que fonamenten la concessió de la subvenció en la forma, condicions i termini indicats al sol·licitar l'ajuda, i, en tot cas, en el període de temps establit en el punt 2 de la base segona d'esta orde, així com l'adopció del comportament i el compliment dels requisits i condicions que determinen la concessió o gaudi de l'ajuda, en la forma que establix la present convocatòria.  
b) Sotmetre's a les actuacions de control financer que corresponen a la Intervenció General, en relació amb les subvencions concedides.  
c) Comunicar a l'IVAJ.GVA JOVE la sol·licitud i la concessió d'ajudes per a la mateixa finalitat, per part d'altres administracions i organismes públics o privats, tant nacionals com internacionals.  
d) Comunicar a l'IVAJ.GVA JOVE les modificacions que es produïsquen en el desenvolupament de les activitats formatives subvencionades.  
e) Prestar la col·laboració i presentar la documentació necessària als supervisors de l'Institut Valencià de la Joventut.Generalitat Jove, a fi de comprovar l'execució de les activitats objecte de subvenció.  
f) Portar la comptabilitat de l'associació o entitat d'acord amb la normativa vigent d'aplicació.  
g) Donar l'adequada publicitat del caràcter públic del finançament de l'activitat que fonamenta la concessió de la subvenció, incloent referència de la mateixa en mitjans de difusió com ara cartells, materials impresos, mitjans electrònics o audiovisuals. En aquells casos en què l'entitat dispose de pàgina web, s'utilitzarà este mitjà per a donar publicitat a la subvenció concedida.  
h) Complir totes les obligacions que estiguen previstes per al règim de subvencions i ajudes públiques, que siguen aplicables a la present orde, de conformitat amb el que disposa la Llei 38/2003, de 17 de novembre, General de Subvencions, el text refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana, i la resta de legislació concordant i d'aplicació.  
  
Onzena. Revocació o minoració de l'ajuda  
1. Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions públiques o ens públics o privats, tant nacionals com internacionals, podrà donar lloc a la modificació de la resolució de concessió.  
2. L'incompliment pel beneficiari dels requisits i condicions que van donar lloc a l'atorgament de l'ajuda, així com la no presentació de la documentació assenyalada en els punts a, b i c de l'apartat 1 de la base novena d'esta orde en el termini establit a este efecte, donarà lloc al corresponent procediment de revocació de l'ajuda concedida. En la tramitació del procediment es garantirà, en tot cas, el dret de l'interessat a l'audiència.  
3. L'ajuda concedida es veurà reduïda proporcionalment en el cas que la justificació dels gastos no abaste l'import total subvencionat o que no es realitzen totes les accions formatives subvencionades.  
  
  
Dotzena. Reintegrament de les quantitats obtingudes  
1. L'import de les subvencions regulades en estes bases en cap cas no podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, tant nacionals com internacionals, supere el cost de l'activitat exercida pel beneficiari.  
En este cas, procedirà el reintegrament a la Generalitat de l'excés obtingut sobre el cost de l'activitat exercida.  
2. Així mateix, procedirà el reintegrament de les quantitats percebudes i l'exigència de l'interés de demora des del moment del pagament de la subvenció, d'acord amb el procediment instruït a este efecte, en el que es garantirà el dret de l'interessat a l'audiència, en els casos previstos en l'article 37 de la Llei 38/2003, de 17 de novembre, General de Subvencions.  
  
Tretzena. Clàusula mínimis  
Les ajudes concedides per mitjà esta orde estan acollides al règim de mínimis establecido en el Reglament CE 1998/2006, de la Comissió, de 15 de desembre de 2006 (DOUE L 379, 28.12.2006), relatiu a l'aplicació dels articles 87 i 88 del Tractat CE als ajudes de mínimis.  
  
En cap cas estes ajudes no podran superar l'import màxim total per beneficiari de 200.000 ?, durant un període de tres exercicis fiscals, ni individualment ni com resultat de l'acumulació amb altres ajudes de mínimis concedides al mateix beneficiari, conforme establix el Reglament (CE) número 1998/2006 de la Comissió.  
Sense perjuí d'això, serà possible l'acumulació d'un altre tipus d'ajudes per a la mateixa acció subvencionada, excepte si tal acumulació conduïra a una intensitat de l'ajuda superior a l'establida per als circumstàncies concretes de cada cas en un reglament d'exempció per categories o en una decisió adoptada per la Comissió.  
  
Catorzena. Acceptació de les bases  
La participació en la present convocatòria implica l'acceptació de les bases que la regulen.